
	Įvertinę projekto atitiktį Konstitucijai, įstatymams ir juridinės technikos taisyklių reikalavimams teikiame šias pastabas:
1. Įstatymo projekte siūloma pakeisti Valstybinio socialinio draudimo įstatymo 4 straipsnio 7 dalį ir joje nustatyti, kad savanoriškai draustis gali nuolatiniai gyventojai, ne jaunesni kaip 16 metų ir jei jie nėra įgiję būtinojo valstybinio socialinio pensijų draudimo stažo valstybinei socialinio draudimo senatvės pensijai skirti. 
Įstatymo projekte siūlomas teisinis reguliavimas svarstytinas ir tikslintinas dėl kelių priežasčių. 
Visų pirma, atkreiptinas dėmesys į tai, kad keičiamo įstatymo 4 straipsnio 7 dalyje nurodyti asmenys turi teisę savanoriškai draustis pensijų draudimu, taip pat ligos ir motinystės pašalpoms gauti, todėl įstatymo projekte teikiami pakeitimai būtų taikomi ir besidraudžiantiems ligos ir motinystės pašalpoms gauti. 
Antra, įstatymo projekte siūloma reguliuoti nuolatinio gyventojo, kuris nėra įgijęs būtinojo valstybinio socialinio pensijų draudimo stažo valstybinei socialinio draudimo senatvės pensijai skirti, teisę draustis savanoriškai. Pagal šią formuluotę, teisė savarankiškai draustis pensijų draudimu siejama ne su senatvės pensijos amžiumi, o su būtinojo valstybinio socialinio pensijų draudimo stažo valstybinei socialinio draudimo senatvės pensijai skirti, įgijimo faktu, todėl asmuo, įgijęs minėtą stažą, bet nesukakęs senatvės pensijai skirti nustatytą amžių, neturėtų teisės draustis savanoriškai ir ne tik pensijų socialiniu draudimu, bet ir ligos ir motinystės pašalpoms gauti. Įstatymo projekto aiškinamajame rašte nurodyta, jog šio įstatymo projekto tikslas nustatyti, kad savanoriškai pensijai draustis gali tik tie pensijų gavėjai, kuriems pensija paskirta neturint būtinojo stažo. Atsižvelgiant į įstatymo projekto tikslus, siūlomas teisinis reguliavimas tobulintinas. 
Trečia, neaišku, kodėl besidraudžiančių asmenų teisę skirti pensiją iš naujo siūloma diferencijuoti priklausomai nuo įmokos mokėjimo būdo - privalomojo ar savanoriškojo, nors įmokos dydis, socialinio draudimo stažas dėl to nėra diferencijuojami.
2. Atsižvelgdami į tai, kad įstatymo projekto aiškinamajame rašte nurodyta, jog priėmus teikiamą įstatymo projektą, turės būti keičiamas Lietuvos Respublikos Vyriausybės 2000 m. kovo 23 d. nutarimas Nr. 339 „Dėl Valstybinio savanoriškojo socialinio pensijų draudimo taisyklių patvirtinimo“ (Žin., 2005, Nr. 51 – 1705), manome, kad projektą reikėtų papildyti pasiūlymu Vyriausybei priimti reikalingus teisės aktus. Atitinkamai turėtų būti nustatyta vėlesnė įstatymo įsigaliojimo data.

